پیاپ
 نمیرانیں شہزانت عبدالصمد امیریءِ نامءَ
 زیمر موتک
 شپ زندان ءَ
 زیمرانی موتکیں ندارگ
 ءُ باتن ءِ تمامیں کسّہ
 انچو اِیر برت اَنت
 چو کہ
 روچ ءِ تہاریءَ
 شانتلے کورچاتےءَ بہ کپیت
 ءُ پدا دراتک مہ کنت
 چو کہ چنال ءِ مات شاہڑے زرد بہ ترّیت
ءُ گوات ءِ ارسیگیں چمّ
 پہ کُوکُوے مہتل بہ بنت
 بلئے شانتل گوں کسے ءَ گلّہ مہ بیت
 ءُ نہ روچ پہ تہاری ءَ سرمگ بسائیت
 ءُ نہ شپ پہ ماہکانی ءَ
 چراگ ءِ شیشگ ءَ سنگے بہ جنت
 ءُ نہ شپ گربگ ءِ گژنگیں چمّ
 پہ شکار ءَ بے روک بہ بنت
 بس موتکے پشت بہ کپیت
 شپ زندان ءِ زیمریں باتن ءَ
 تاں ابد
 شانتلی چمّے ءَ
 اصغر زہیرَ